Treenimist on palju. Sellel ettevalmistus hooajal olen plaani pannud 2 mägede laagrit. Need toimuvad mõlemad Austrias, Ramsaus. Esimene, mis algas 2.09, lõppes just mõne päeva eest. Laager oli pikk ja treenida sai palju. Kõik sujus takistusteta. Tervis püsis korras,  motivatsioon kõrge ning jõudu jätkus. Üleval liustikul oli olukord vahelduv, aga enamus kordadest, oli ilm korralik ja suusatada oli hea. Kuigi oli ka päevi, mis tekitasid tunde, et ei tahaks enam iial sellises olukorras üles minna. Üks päev oli tugev tuul, sadas kõike! Vihma, lörtsi, lund ja jääd. Oli külm ja märg. Alla mäge sõites - peksid teravad piisad, jäide või tont teab, mis asi - valusasti vastu nägu. Raske oli näha, millal kurv tuleb. Aga selline see elu juba liustikul on. Kord paistab ilus päike, siis  sajab alla kasvõi jääpurikaid ja tuiskab, nii et… ning enamus aja võid tunda end kui siil udus. All külas toimusid tavapärased treeningud: joostes, rullidel, lastes jne. Kahju oli see, et ilmad olid jahedad ja vesised. Nägin vist päikest, terve selle 2,5 nädala jooksul vaid 3 korda. See on üsna uskumatu, sest Ramsau laagrid on alati olnud päikeserohked ja üsnagi soojad. Aga ma ei heida meelt. Üsna pea sõidan sinna tagasi, kaheks nädalaks. Eelmine aasta näitas väga ilmekalt, et mägedes võib väga lühikese ajaga  kõike näha. See laager ma nii palju üleval suusatamas ei käinud. Rohkem oli treeninguid all, külas. Seda sellepärast, et mitte end päris ära kulutada ja tegu on ikkagi esimese hooajaga, kus käin 2x Ramsaus, mis teeb kokku päris pika aja mägedes treenimist. Järgmine laager tuleb pisut lühem, aga suusatada saab see eest rohkem. Viimase Ramsau tegi huvitavaks veel selle, et sõitsin sinna esimest korda oma autoga. Päris üksi ma siiski ei olnud. Priit Viks oli abis, Eveli läks lennates. Sinna sõites läksime umbes  23-24 tundi (2000km) ja tagasi tulime 21h. Autosõit laabus suuremate apsudetta. No väikseid, paaril korral ikka juhtus (valed mahasõidud jne). Tagasitulles natuke seiklesime ühes Poola linnas, aga lõppkokkuvõttes läks kõik normaalselt. Pole hullu midagi, autoroolis möödus aeg palju kiiremini. järgmine Ramsau laager hakkab juba 30.09.